2023/0011 (NLE)

Pasiūlymas

TARYBOS ĮGYVENDINIMO SPRENDIMAS

kuriuo iš dalies keičiamas Tarybos įgyvendinimo sprendimas (ST 10158/21; ST 10158/21 ADD 1) dėl Vokietijos ekonomikos gaivinimo ir atsparumo didinimo plano įvertinimo patvirtinimo

EUROPOS SĄJUNGOS TARYBA,

atsižvelgdama į Sutartį dėl Europos Sąjungos veikimo,

atsižvelgdama į 2021 m. vasario 12 d. Europos Parlamento ir Tarybos reglamentą (ES) 2021/241, kuriuo nustatoma ekonomikos gaivinimo ir atsparumo didinimo priemonė, ypač į jo 21 straipsnio 2 dalį,

atsižvelgdama į Europos Komisijos pasiūlymą,

kadangi:

(1)2021 m. balandžio 28 d. Vokietijai pateikus nacionalinį ekonomikos gaivinimo ir atsparumo didinimo planą, Komisija Tarybai pasiūlė teigiamą jo įvertinimą. Taryba teigiamą įvertinimą patvirtino 2021 m. liepos 13 d. Tarybos įgyvendinimo sprendimu;

(2)pagal Reglamento (ES) 2021/241 11 straipsnio 2 dalį didžiausias finansinis įnašas kiekvienos valstybės negrąžintinai finansinei paramai pagal toje dalyje nustatytą metodiką turėtų būti atnaujintas ne vėliau kaip 2022 m. birželio 30 d. to atnaujinimo rezultatus 2022 m. birželio 30 d. Komisija pateikė Europos Parlamentui ir Tarybai;

(3)manydama, kad dėl objektyvių aplinkybių nebegali įgyvendinti dalies ekonomikos gaivinimo ir atsparumo didinimo plano, 2022 m. gruodžio 9 d. Vokietija pagal Reglamento (ES) 2021/241 21 straipsnio 1 dalį pateikė Komisijai pagrįstą prašymą iš dalies pakeisti Tarybos įgyvendinimo sprendimą. Tuo remdamasi Vokietija pateikė iš dalies pakeistą ekonomikos gaivinimo ir atsparumo didinimo planą;

(4)Vokietijos pateiktas iš dalies pakeistas ekonomikos gaivinimo ir atsparumo didinimo planas daro poveikį dviem priemonėms. Pirma, 2.2.4 investicijai „Geležinkelių skaitmeninimo skatinimas pakeičiant įprastines centralizavimo ir (arba) paspartinto kelio programas, kad būtų paspartintas „Digital Rail Germany“ (SLP) diegimas“ pagal 2.2 komponentą „Ekonomikos skaitmeninimas“ ir siektiną reikšmę, kurios eilės numeris – 72. Antra, 5.1.3 investicijai „Specialioji programa, skirta skubiai reikalingų vakcinų nuo SARS-CoV-2 moksliniams tyrimams ir kūrimui paspartinti“ pagal 5.1 komponentą „Pandemijai atsparios sveikatos priežiūros sistemos stiprinimas“ ir siektinas reikšmes, kurių eilės numeriai 105 ir 106;

(5)2.2.4 investiciją sudaro septynių bandomųjų projektų, kuriais siekiama sukurti sprendimus, kaip pakeisti senas signalines dėžes ir pervažų apsaugos sistemas naujausios skaitmeninės kartos saugumo sistemomis, finansavimas. Vokietijos pateiktame iš dalies pakeistame ekonomikos gaivinimo ir atsparumo didinimo plane dėl objektyvių aplinkybių keičiamas numatytas vieno iš septynių projektų – „SLP Ansbach“ – įgyvendinimo tvarkaraštis. Vokietija paaiškino, kad dėl išimtinio vėlavimo, įvykusio statybų metu, per tvarkaraštyje numatytą terminą nebebuvo galima iki galo pasiekti siektinos reikšmės, kurios eilės numeris 72. Toks vėlavimas susijęs su tuo, kad buvo aptikta paslėptų grunto teršalų, taip pat rasta bombų ir šaudmenų – dėl to reikėjo keisti statybų technologiją, ir galiausiai 2022 m. vasarą buvo itin aukšta temperatūra, kuri trukdė vykdyti darbus šalia bėgių ir po jais. Dėl šių priežasčių Vokietija paprašė išbraukti „SLP Ansbach“ projektą iš siektinos reikšmės, kurios eilės numeris 72 ir kuri turėjo būti įvykdyta 2021 m. ketvirtąjį ketvirtį, ir pasiūlė šiam projektui įgyvendinti naują 72A siektiną reikšmę, kuri turėtų būti įvykdyta iki 2023 m. pirmojo ketvirčio;

(6)5.1.3 investicijos tikslai – remti vakcinų nuo SARS-CoV-2 mokslinius tyrimus ir kūrimą, siekiant sumažinti pandemijos sunkumą ir trukmę. Investicijas sudaro finansinė parama Vokietijos vakcinų gamintojams, siekiant padidinti jų kūrimo ir gamybos pajėgumus ir padidinti pacientų skaičių klinikinių tyrimų etapuose. Vokietijos pateiktame iš dalies pakeistame ekonomikos gaivinimo ir atsparumo didinimo plane dėl objektyvių aplinkybių keičiamos su priemonės įgyvendinimu susijusios siektinos reikšmės. Vokietija paaiškino, kad vienas iš trijų pagal specialią paramos programą dalyvavusių vakcinų gamintojų sėkmingai vykdė vakcinos mokslinius tyrimus ir platinimą, o kiti du dalyviai Europos vaistų agentūrai nepateikė paraiškos savo atitinkamai vakcinai patvirtinti. Dėl to siektina reikšmė, kurios eilės numeris 105, nebegalėjo būti visiškai pasiekiama. Be to, Vokietija paaiškino, kad, nors trys įmonės gavo finansavimą pagal programą, vienas vakcinos gamintojas pasitraukė iš Europos vaistų agentūros patvirtinimo procedūros, o kitas labai vėlavo įgyvendinti anksčiau nustatytas tarpines reikšmes, susijusias su vakcinų kūrimo etapais (pvz., konkretaus klinikinių tyrimų etapo patvirtinimu arba leidimu naudoti vakciną) ir taip pat nepateikė tvirtinti paraiškos. Vokietija taip pat teigė, kad pagal programą išmokėti daugiau kaip 591 281 160 EUR nebeįmanoma, todėl neįmanoma visiškai įgyvendinti siektinos reikšmės, kurios eilės numeris 106. Tuo remdamasi Vokietija paprašė išbraukti siektiną reikšmę, kurios eilės numeris 105, pagal kurią antrasis specialiosios mokslinių tyrimų programos dalyvis turėjo pateikti Europos vaistų agentūrai paraišką dėl vakcinos nuo SARS-CoV-2 patvirtinimo. Vokietija taip pat paprašė pakeisti siektiną reikšmę, kurios eilės numeris 106, bendrą priemonei skirtą sumą sumažinant nuo 750 000 000 EUR iki 591 000 000 EUR, taip pat sumažinant susijusią siektiną išmokų reikšmę. Į šią 591 000 000 EUR sumą atsižvelgiama kaip į bendras numatomas priemonės išlaidas. Pagal Reglamento (ES) 2021/241 20 straipsnio 4 dalį siekiant nustatyti finansinį įnašą, reikėtų atsižvelgti į sumažintas ekonomikos gaivinimo ir atsparumo didinimo plano bendras numatomas išlaidas;

(7)Komisija mano, kad Vokietijos nurodytos priežastys pateisina pakeitimą pagal Reglamento (ES) 2021/241 21 straipsnio 2 dalį. Pagal Reglamento (ES) 2021/241 19 straipsnį Komisija iš dalies pakeisto ekonomikos gaivinimo ir atsparumo didinimo plano aktualumą, efektyvumą, veiksmingumą ir darną įvertino vadovaudamasi to reglamento V priede pateiktomis vertinimo gairėmis;

(8)Vokietijos pateiktas labai nedidelis pakeitimas nedaro poveikio ekonomikos gaivinimo ir atsparumo didinimo plano aktualumui, efektyvumui, veiksmingumui ir darnai;